**«Pigs (Three Different Ones)»** er en låt av det britiske progressiv rock-bandet Pink Floyd, utgitt på albumet *Animals* i 1977. Låten ble skrevet av Roger Waters og handler om personer Waters regner som samfunnets maktelite, men som manipulerer folket slik at de kan tviholde på sin egen makt.

Bakgrunn og konsept
-------------------

Roger Waters skrev et konseptalbum løst basert på George Orwells roman *Kamerat Napoleon* (eng: Animal Farm) med tekster som var sterkt politiske og samfunnskritiske. Waters sammenligner mennesker med tre typer dyr: hunder («Dogs»), griser («Pigs (Three Different Ones)») og sauer («Sheep»).

Låtens tre vers presenterer tre forskjellige «griser». De to første «grisene» nevnes ikke ved navn, kun den tredje «grisen» navngis: Mary Whitehouse, som var en kristen og konservativ aktivist som anså seg som en «moralens vokter». Det spekuleres i hvem de to første «grisene» er, men James Callaghan, som var Storbritannias statsminister fra 1976 til 1979, nevnes ofte som «grisen» i det første verset. Margaret Thatcher, som var opposisjonsleder fra 1975 til 1979 og Storbritannias statsminister i perioden 1979–1990, blir hyppig nevnt som «grisen» i vers nummer to. En utbredt misforståelse er at det tredje verset («Hey you Whitehouse...») handler om Gerald Ford, som var USAs president da låten ble skrevet.

Låten ble spilt inn i bandets eget platestudio, Britannia Row Studios, i april og mai 1976. På albumversjonen spiller David Gilmour bass og gitarsoloer, mens Roger Waters spiller rytmegitar. På en av gitarsoloene benytter Gilmour en talkbox for å lage «griselyder».

Konsertversjoner
----------------

Låten ble fremført under samtlige konserter under *In the Flesh*-turneen i 1977. På konsertene spilte Snowy White bass mens Waters og Gilmour spilte henholdsvis rytmegitar og sologitar. Fremførelsene av låten kunne vare mellom 17 og 20 minutter, albumversjonen er 11 minutter og 28 sekunder lang. Det ble lagt til en ekstra gitarsolo etter det andre verset, talkbox-solen ble erstattet av en minimoog-solo av Richard Wright samt en lengre avslutning av låten. 

Under *In the Flesh*-turneen ble det også lagt merke til at Roger Waters i løpet av hver fremføring av «Pigs (Three Different Ones)» ropte ut tall. De fleste gangene samsvarer Waters' tall med den kronologiske rekkefølgen for hver enkelt konsert – under den første konserten roper han «One!», under den andre «Two!», og så videre. I noen av konsertene roper han i så tilfelle «feil» tall, av uvisse årsaker. En forklaring på hvorfor Waters ropte ut tall, var for å kunne identifisere eventuelle bootleginnspillinger av konsertene.

Da bandet var omtrent 30 minutter ut i turneens siste konsert 6. juli 1977 i Olympiastadion i Montreal i Canada, tente noen bråkmakere nær scenen på noe fyrverkeri mens Waters fremførte «Pigs on the Wing, Part 2». Waters ble mektig irritert, stoppet å spille og irettesatte bråkmakerne. Litt over 20 minutter senere, under fremføringen av «Pigs (Three Different Ones)», var en av bråkmakerne tilsynelatende på vei opp mot scenen. Waters lokket ham til seg og spyttet på ham. Waters var forferdet over sin egen oppførsel og brukte hendelsene som grunnlag for et nytt konseptalbum, *The Wall*.

Roger Waters har fremført «Pigs (Three Different Ones)» som fast innslag under flere av sine solo-turneer. Under konserter i 2016 samt under *Us + Them*-turneen i 2017 og 2018 ble det vist bilder av Donald Trump ledsaget av anti-Trump-slagord som for eksempel «Trump Is a Pig» under fremføring av låten.

Personell
---------

* Roger Waters – vokal, rytmegitar, lydeffekter, vocoder
* David Gilmour – sologitar, fretless bass, talkbox
* Richard Wright – Hammondorgel, ARP String Synthesizer, flygel, clavinet
* Nick Mason – trommer, kubjelle

Referanser
----------

1. ↑  Pink Floyd: *Animals* hos ultimateclassicrock.com
2. ↑  DeGagne, Mike. (en) Pigs (Three Different Ones) hos AllMusic
3. ↑  1977 tour dates/concerts hos brain-damage.co.uk
4. ↑  The In The Flesh Tour Arkivert 17. desember 2018 hos Wayback Machine. hos pinkfloydonline.com
5. ↑  «The Spitting Incident» hos angelfire.com
6. ↑  «Interview: Roger Waters, David Gilmour Discuss Making 'The Wall' in 2000 Guitar World Interview» hos guitarworld.com

Eksterne lenker
---------------

* (en) *Pigs (Three Different Ones)* på MusicBrainz Rediger på Wikidata

  


| * v
* d
* r
Pink Floyd |
| --- |
| 
* **Syd Barrett**
* **David Gilmour**
* **Nick Mason**
* **Roger Waters**
* **Richard Wright**

 |
| Studioalbum | 
* *The Piper at the Gates of Dawn*
* *A Saucerful of Secrets*
* *Ummagumma*
* *Atom Heart Mother*
* *Meddle*
* *The Dark Side of the Moon*
* *Wish You Were Here*
* *Animals*
* *The Wall*
* *The Final Cut*
* *A Momentary Lapse of Reason*
* *The Division Bell*
* *The Endless River*

 |
| Filmmusikk | 
* *Tonite Let's All Make Love in London*
* *More*
* *Zabriskie Point*
* *Obscured by Clouds*

 |
| Konsertalbum | 
* *Ummagumma*
* *Delicate Sound of Thunder*
* *P•U•L•S•E*
* *Is There Anybody Out There? The Wall Live 1980–81*
* *Live at Knebworth 1990*

 |
| Samlealbum | 
* *Relics*
* *A Nice Pair*
* *Masters of Rock*
* *A Collection of Great Dance Songs*
* *Works*
* *Shine On*
* (*The Early Singles*)
* *1967: The First Three Singles*
* *Echoes: The Best of Pink Floyd*
* *Oh, By the Way*
* *A Foot in the Door – The Best of Pink Floyd*

 |
| Filmer | 
* *Live at Pompeii*
* *The Wall*
* *Delicate Sound of Thunder*
* *La Carrera Panamericana*
* *P•U•L•S•E*
* *The Pink Floyd and Syd Barrett Story*
* *The Making of The Dark Side of the Moon*
* *London: 1966/1967*

 |
| Låter | 
* «Arnold Layne»
* «Astronomy Domine»
* «Interstellar Overdrive»
* «Atom Heart Mother»
* «Echoes»
* «Speak to Me»
* «Time»
* «Money»
* «Us and Them»
* «Shine on You Crazy Diamond»
* «Have a Cigar»
* «Wish You Were Here»
* «Dogs»
* «Pigs (Three Different Ones)»
* «Sheep»
* «Another Brick in the Wall»
* «Mother»
* «Is There Anybody Out There?»
* «Comfortably Numb»
* «Vera»
* «Southampton Dock»
* «Learning to Fly»

 |
| Relaterte artikler | 
* Diskografi
* Steve O’Rourke
* Bob Klose
* Storm Thorgerson
* The Man and the Journey
* «Give Birth to a Smile» (from *Music from The Body*)

 |